“Rowers” sterf in ongelukArgieffoto Drie vermeende rowers is dood en twee ander beseer na hul voertuig in ŉ ongeluk betrokke was, het die KwaZulu-Natalse polisie Saterdag gesê. ŉ Lid van die Glenmore Gemeenskapsveiligheid was op patrollie toe hy ŉ verdagte voertuig gewaar het, het kolonel Jay Naicker gesê. Die man het bystand ontbied en gesien hoe twee mans oor ŉ muur spring en met ŉ skootrekenaar in ŉ voertuig klim. “In hul haas om van hul agtervolgers te ontsnap, het die bestuurder van die verdagtes se voertuig beheer verloor en in ŉ bakkie vasgejaag,” het Naicker gesê. Twee van die vermeende rowers is op die toneel dood verklaar en ŉ derde het Saterdagoggend in die hospitaal aan sy beserings beswyk. “Die paraatheid van die Glenwood Gemeenskapsveiligheid word hoog aangeskryf en bevestig die gedagte dat aktiewe gemeenskapsveiligheid die sleutel is om kriminele elemente uit ons gemeenskappe te verwyder,” het Naicker gesê. -SAPA